“Ndiyoopa Kuti Babe Cisi Comwe”—Ezekieli 37:22\n“Ndiyoopa Kuti Babe Cisi Comwe”\nMAKANI AALI MUCIBALO: Cisyomezyo ca Jehova cakubunganya bantu bakwe antoomwe; businsimi bwatusamu tobilo\n1, 2. (a) Nkaambo nzi baange ncobakonzya kuyoowa? (b) Nkaambo nzi ncobakali kuyanda kumvwa mulumbe ngobatakali kuyeeyela? (c) Ino mibuzyo nzi njotutiilange-lange?\nKWIINDA mukusololelwa a Leza, Ezekieli wakaamba businsimi bunji kubaange ibakali mu Babuloni kwiinda muzitondezyo zilibonya. Businsimi bwakusaanguna Ezekieli mbwaakacita citondezyo, bwakajisi mulumbe walubeta, ibwabili abwalo mbubwenya, abwatatu mbubwenya, mpoonya abumbi mbubwenya. (Ezk. 3:24-26; 4:1-7; 5:1; 12:3-6) Mubwini, businsimi boonse mbwaakacita zitondezyo bwakaamba kujatikizya milumbe yalubeta iiyoosya kuba Juda.\n2 Aboobo, amuciyeeyele buyo mbobakayoowede baange ciindi Ezekieli naakaima alimwi kumbele lyabo, kalibambilide kucita citondezyo cimbi cabusinsimi. Kweelede kuti bakalibuzya kuti, ‘Ino mulumbe nzi uutyompya ngotuyanda kutambula lino?’ Pele lino bakali kuyanda kumvwa mulumbe ngobatakali kuyeeyela. Businsimi lino mbwaakali kuyanda kucita citondezyo Ezekieli bwakaliindene kapati. Bwakajisi cisyomezyo cibotu, ikutali makani aalubeta lubyaabi. (Ezk. 37:23) Ino mulumbe nzi Ezekieli ngwaakaambila baange? Ino wakali kwaamba nzi? Ino ubajatikizya buti babelesi ba Leza mazuba aano? Atubone bwiinguzi.\n“Tuyooba Kasamu Komwe Mujanza Lyangu”\nTUBBOKESI TWAKUYIISYA 12A: Kuswaanganizyigwa Kwatusamu Tobilo\n3. (a) Ino kasamu ‘ka Juda’ kakali kwiiminina nzi? (b) Nkaambo nzi ‘kasamu ka Efraimu’ ncokakali kwiiminina bwami bwamisyobo iili kkumi?\n3 Jehova wakalailila Ezekieli kubweza tusamu tobilo alimwi akulemba komwe kuti “nkika Juda” mpoonya kamwi kuti “nkika Josefa, nkasamu ka Efraimu.” (Amubale Ezekieli 37:15, 16.) Ino tusamu ootu tobilo twakali kwiiminina nzi? Kasamu ikakali ‘ka Juda’ kakali kwiiminina bwami bwamisyobo yobilo bwa Juda abwa Benjamini. Bami ibakali mumulongo wa Juda bakali kweendelezya misyobo yobilo; alimwi bupaizi bwakaliswaanganizyidwe anjiyo, nkaambo bapaizi bakali kubelekela atempele mu Jerusalemu. (2Mak. 11:13, 14; 34:30) Aboobo, bwami bwa Juda bwakajisi mulongo wabami wa Davida alimwi abapaizi bana Levi. ‘Kasamu ka Efraimu’ kakali kwiiminina bwami bwamisyobo iili kkumi bwa Israyeli. Nkaambo nzi ncotukonzya kwaamba boobu? Mwami wakusaanguna wabwami bwamisyobo iili kkumi wakali Jeroboamu, walo iwakali kuzwa mumusyobo wa Efraimu. Mukuya kwaciindi, Efraimu wakaba musyobo iwakali ampuwo kapati mu Israyeli. (Dt. 33:17; 1Bam. 11:26) Amubone kuti bwami bwamisyobo iili kkumi bwa Israyeli tiibwakali kubikkilizya abami baluzubo lwa Davida naa bapaizi ba Levi.\n4. Ino citobela ncaakacita Ezekieli atusamu tobilo cakali kutondezya nzi? (Amubone cifwanikiso icili kumatalikilo aacibalo.)\n4 Ezekieli alimwi wakalaililwa kuswaanganya tusamu tobilo antoomwe “kutegwa tube kasamu komwe buyo.” Baange kabamulangilila caluyandisisyo Ezekieli, bakamubuzya kuti: “Sena tokootwaambila ncozyaamba zintu eezyi?” Wakaingula kuti icakacitika cakali kutondezya ncaakali kuyoocita Jehova kumugama. Kujatikizya tusamu tobilo, Jehova wakaamba kuti: “Ndiyootupa kuti tube kasamu komwe buyo, tuyooba kasamu komwe mujanza lyangu.”—Ezk. 37:17-19.\n5. Ino cakali kwaamba nzi ncaakacita Ezekieli? (Amubone kabbokesi kakuti “Kuswaanganizyigwa Kwatusamu Tobilo.”)\n5 Mpoonya, Jehova wakacipandulula ncocakali kwaamba ikuswaanganizyigwa kwatusamu tobilo. (Amubale Ezekieli 37:21, 22.) Baange ibakali kuzwa mubwami bwamisyobo yobilo bwa Juda alimwi abaange ibakali kuzwa mubwami bwamisyobo iili kkumi bwa Israyeli (Efraimu) bakali kuyooletwa kunyika ya Israyeli, kwalo nkobakali kuyooba “cisi comwe.”—Jer. 30:1-3; 31:2-9; 33:7.\n6. Ino mbusinsimi nzi ibweendelana ibuli kuli Ezekieli caandaano 37?\n6 Eelo kaka bulakondelezya mbobweendelana businsimi bwakubukulusya ibulembedwe kuli Ezekieli caandaano 37! Jehova uyoosinizya kuti ngu Leza uutaangululi buyo bantu bakwe kuzwa mubuzike (tupango 1-14) pele alimwi ulabakamantanya (tupango 15-28). Mulumbe uukkazika moyo uutondezyegwa kwiinda mubusinsimi oobu bobilo ngwakuti: Buzike bulakonzya kumana, alimwi akwaandaana mbubwenya.\nIno Mbuti Jehova ‘Mbwaakababunganya antoomwe’?\n7. Ino cibalo cili ku 1 Makani 9:2, 3 citondezya buti kuti “kuli Leza zintu zyoonse zilakonzyeka”?\n7 Kweelana ambobazibona zintu bantu, lwaanguluko alimwi alukamantano lwabaange lwakali kulibonya kuba cintu citakonzyi kucitika naaceya. * Pele, “kuli Leza zintu zyoonse zilakonzyeka.” (Mt. 19:26) Jehova wakabuzuzikizya businsimi bwakwe. Buzike mu Babuloni bwakamana mu 537 B.C.E., mpoonya, bantu kuzwa kubwami boonse bobilo bakasika mu Jerusalemu kutegwa bagwasyilizye kubukulusya bukombi busalala. Majwi aalembedwe aakasololelwa amuuya alacisalazya eeci: “Bamwi balunyungu lwa Juda, lwa Benjamini, lwabana Efraimu alwabana Manase bakakkala mu Jerusalemu.” (1Mak. 9:2, 3; Ezr. 6:17) Masimpe, kweelana ambwaakasinsima Jehova, bantu ibakali mubwami bwamisyobo iili kkumi bwa Israyeli bakaswaanganizyigwa, naa kukamantanizyigwa, antoomwe abaabo ibakali mubwami bwamisyobo yobilo bwa Juda.\n8. (a) Ncinzi ncaakasinsima Isaya? (b) Ino nzintu nzi zyobilo ziyandika kapati izili kuli Ezekieli 37:21?\n8 Kakucili myaka iitandila ku 200, musinsimi Isaya wakasinsima kujatikizya cakali kuyoocitikila bana Israyeli aba Juda baakuzwa mubuzike. Wakasinsima kuti Jehova wakali kuyootalika kubunganya “bantu bamwaikide ba Israyeli” alimwi ‘abantu bapalangene ba Juda kuzwa kuzyooko zyoonse zyone zyanyika,’ kubikkilizya ‘akuzwa ku Asuri.’ (Is. 11:12, 13, 16) Aboobo, kweelana ambwaakasinsima Jehova, wakagwisya “bana Israyeli akati kamasi.” (Ezk. 37:21) Amubone zintu zyobilo iziyandika kapati: Aciindi aawa, Jehova kunyina naakacili kwaamba baange kuti “Juda” alimwi a “Efraimu” pele kuti “bana Israyeli” kaili mbunga yomwe. Kuyungizya waawo, bana Israyeli bakali kupandululwa kuti bazwa, kutali kucisi comwe, Babuloni, pele kuti bazwa kumasi manji nkokuti, “kuzwa kumabazu oonse.”\n9. Mbuti Jehova mbwaakabagwasya ibakazwa mubuzike kuti bakamantane?\n9 Nobakajokela ku Israyeli baange, ino mbuti Jehova mbwaakabagwasya kuti bakamantane? Wakapa bana Israyeli ibeembezi bakumuuya, mbuli Zerubabeli, Mupaizi Mupati Joshua, Ezara alimwi a Nehemiya. Leza alimwi wakasala basinsimi mbuli Hagai, Zekariya alimwi a Malaki. Baalumi basyomeka boonse aaba bakabeleka canguzu ikukulwaizya cisi kutobela malailile a Leza. (Neh. 8:2, 3) Kuyungizya waawo, Jehova wakacikwabilila cisi ca Israyeli kwiinda mukunyonganya makanze mabi ngobakajisi basinkondo babantu ba Leza.—Es. 9:24, 25; Zek. 4:6.\nJehova wakasala beembezi bakumuuya kutegwa bagwasye bantu bakwe kukamantana (Amubone muncali 9)\n10. Ino mukuya kwaciindi ncinzi Saatani ncaakazwidilila kucita?\n10 Nokuba boobo, nokuba kuti Jehova wakabalanganya munzila yaluyando, bana Israyeli banji bakaalilwa kukakatila kubukombi busalala. Nzyobakacita zililembedwe mumabbuku aamu Bbaibbele aakalembwa ciindi baange nobakapiluka. (Ezr. 9:1-3; Neh. 13:1, 2, 15) Mubwini, mumwaanda wamyaka omwe kuzwa nobakazwa mubuzike, bana Israyeli bakazwa mubukombi busalala cakuti Jehova wakabaambila kuti: “Amujokele kulindime.” (Malk. 3:7) Kuzikusika kuciindi Jesu naakaboola anyika, bukombi bwaba Juda bwakalaandaanizyidwe mutubunga tunji itwakali kusololelwa abeembezi batasyomeki. (Mt. 16:6; Mk. 7:5-8) Saatani wakazwidilila mukusinkilila kuti kutabi kuzwidilila mukuleta lukamantano lweelede. Nokuba boobo, businsimi bwa Jehova bwalukamantano bwakali kuyoozuzikizyigwa. Mubuti?\n“Mubelesi Wangu Davida Uyooba Mwami Wabo”\n11. (a) Ncinzi Jehova ncaakayubununa kujatikizya businsimi bwakwe bwakukamantanya? (b) Ncinzi alimwi Saatani ncaakasola kucita naakatandwa kuzwa kujulu?\n11 Amubale Ezekieli 37:24. Jehova wakayubununa kuti businsimi bwakwe bwakukamantanya bwakali kuyoozuzikizyigwa akati kabantu bakwe lilikke ciindi ‘mubelesi wakwe Davida,’ Jesu, naakali kuyootalika kulela kali Mwami, calo icakacitika mu 1914. * (2Sam. 7:16; Lk. 1:32) Kuzikusika aciindi eeco, bana Israyeli bakumuuya, ibananike bakalinjilide kale mubusena bwabana Israyeli bakumubili. (Jer. 31:33; Gal. 3:29) Saatani, kwaambisya naakatandwa kuzwa kujulu, alimwi wakaba amakanze aakunyonyoona lukamantano lwabantu ba Leza. (Ciy. 12:7-10) Mucikozyanyo, naakafwa Mukwesu Russell mu 1916, Saatani wakajana coolwe cakuleta kwaandaana akati kabananike kwiinda mukubelesya basiluleyo. Nokuba boobo, kalitanalampa, basiluleyo aabo bakaisiya mbunga. Saatani alimwi wakazwidilila mukupa kuti bakwesu ibakali kusololela aciindi eeco babikkwe muntolongo, pele eeco acalo tiicakapa kuti bantu ba Jehova bazibaane. Banakristo bananike ibakazumanana kusyomeka kuli Jehova tiibakacileka kukamantana.\n12. Nkaambo nzi kusolekesya kwa Saatani kwakwaandaanya ba Israyeli bakumuuya ncokwatazwidilila?\n12 Aboobo, mukwiimpana acakacitikila bana Israyeli bakumubili, ba Israyeli bakumuuya bakaliyumya kunzila zya Saatani zyakuyanda kupa kuti kube kwaandaana. Ino nkaambo nzi kusolekesya kwa Saatani ncokwatazwidilila? Akaambo kakuti bananike bacita zyoonse nzyobakonzya kutegwa bakakatile kuzyeelelo zya Jehova. Aboobo, bali kukwabililwa a Mwami wabo, Jesu Kristo, uucizumanana kumuzunda Saatani.—Ciy. 6:2.\nJehova Uyoopa Kuti Bakombi Bakwe ‘Babe Bomwe’\n13. Ino nkasimpe nzi kayandika kapati ibusinsimi bujatikizya kuswaanganizyigwa kwatusamu tobilo nkobutuyiisya?\n13 Ino businsimi bwakuswaanganya tusamu tobilo bwaamba nzi mazuba aano? Amuyeeye kuti kaambo kapati kabusinsimi kakali kakutondezya mbuli mbunga zyobilo mbozyakali kuyookamantana. Kwiinda zyoonse, businsimi butondezya kuti ilukamantano oolu lulaletwa a Jehova. Aboobo, ino nkasimpe nzi ikayandika kapati kajatikizya bukombi busalala nkocitondezya citondezyo cabusinsimi oobu cakuswaanganya tusamu tobilo? Mubufwaafwi kasimpe aaka nkakuti: Jehova kumugama uyoopa kuti bakombi bakwe ‘babe bomwe.’—Ezk. 37:19.\n14. Mbuti kuzuzikizyigwa kupati kwabusinsimi bwakuswaanganizyigwa kwatusamu mbokucitika kuzwa mu 1919?\n14 Kuzwa mu 1919, bantu ba Leza nobakasalazyigwa munzila yakumuuya alimwi anobakatalika kunjila muparadaiso yakumuuya, kuzuzikizyigwa kupati kwabusinsimi bwakuswaanganizyigwa kwatusamu kwakatalika. Aciindi eeco, ibunji bwabaabo ibakakamantanizyigwa bakajisi bulangizi bwakuba bami abapaizi kujulu. (Ciy. 20:6) Munzila yacikozyanyo, bananike aaba bakali mbuli kasamu ‘ka Juda,’ icisi cakali kubikkilizya amulongo wabami wa Davida abapaizi bana Levi. Nokuba boobo, mbwaakali kuyaabuya mazuba, bantu banji ibakajisi bulangizi bwakupona anyika bakasangana ba Juda bakumuuya aaba. Aaba bakali mbuli ‘kasamu ka Efraimu,’ nkokuti cisi icatakali kubikkilizya bami bamumulongo wa Davida alimwi abapaizi ba Levi. Antoomwe, mbunga zyobilo zilabeleka calukamantano mbuli bantu ba Jehova ansi a Mwami omwe, Jesu Kristo.—Ezk. 37:24.\n“Bayooba Bantu Bangu”\n15. Mbuti majwi aabusinsimi aali kuli Ezekieli 37:26, 27 mbwaali mukuzuzikizyigwa mazuba aano?\n15 Businsimi bwa Ezekieli kubugama butondezya kuti bantu banji bakali kuyookulwaizyigwa kusangana bananike mubukombi busalala. Kujatikizya bantu bakwe, Jehova wakaamba kuti: ‘Ndiyoobavwuzya’ alimwi “tente lyangu linooli ambabo.” (Ezk. 37:26, 27; bupanduluzi buyungizyidwe) Majwi aaya apa kuyeeya cakasinsimwa amwaapostolo Johane nokwakainda myaka iili 700 kuzwa ciindi naakali kupona Ezekieli, aamba kuti ‘ooyo uukkede acuuno cabwami wakali kuyoovwumba tente lyakwe’ atala ‘aankamu mpati.’ (Ciy. 7:9, 15) Mazuba aano, bananike alimwi abankamu mpati balakkala mbuli cisi comwe, bantu ba Leza, kabakwabilidwe atente lyakwe.\n16. Ino mbusinsimi nzi Zekariya mbwaakaamba kujatikizya kuswaanganizyigwa kwaba Israyeli bakumuuya abaabo ibajisi bulangizi bwakupona anyika?\n16 Kuswaanganizyigwa kwaba Juda bakumuuya abaabo ibajisi bulangizi bwakupona anyika kwakasinsimwa alimwi amusinsimi Zekariya, walo iwakazwa mubuzike. Wakaamba kuti ‘bantu bali kkumi bazwa . . . mumasi oonse’ bakali ‘kuyoojatisya cikobela camu Juda’ akwaamba kuti: “Tuyanda kuunka andinywe, nkaambo twamvwa kuti Leza ulaandinywe.” (Zek. 8:23) Majwi aakuti “mu Juda” taambi muntu omwe, pele aamba nkamu yabantu, “nywebo nobantu,” mazuba aano iimininwa abananike basyeede, naa ba Juda bakumuuya. (Rom. 2:28, 29) “Bantu bali kkumi” baiminina baabo ibajisi bulangizi bwakuyoopona anyika. ‘Balabajatisya’ bananike alimwi ‘akuunka’ ambabo. (Is. 2:2, 3; Mt. 25:40) Mabala aakuti “bayoojatisya” alimwi ‘akuunka andinywe’ atondezya kuswaanganizyigwa cakumaninina kwankamu zyobilo eezyi.\n17. Mbuti Jesu mbwaakalupandulula lukamantano ndotujisi mazuba aano?\n17 Kweelede kuti wakayeeya businsimi bwa Ezekieli bwakuswaanganizyigwa ciindi Jesu naakalipandulula kuti ngomweembezi uuyoopa kuti kwiinda mubusolozi bwakwe, mbelele zyakwe (bananike) alimwi ‘ambelele zimbi’ (aabo bajisi bulangizi bwakuyoopona anyika) ziyooba “tanga lyomwe.” (Joh. 10:16; Ezk. 34:23; 37:24, 25) Eelo kaka majwi aaya aa Jesu alimwi ayaayo aabasinsimi bakaindi alalupandulula kabotu lukamantano lukkomanisya ndotujisi mazuba aano, kufwumbwa naa tujisi bulangizi nzi bwakumbele! Nokuba kuti bukombi bwakubeja bwaandaana mutubunga tunji kapati, swebo tulikamantene munzila iigambya.\nMazuba aano, bananike ‘abambelele zimbi’ balamukomba Jehova calukamantano kabali “tanga lyomwe” (Amubone muncali 17)\n“Cikombelo Cangu Cili Akati Kabo Lyoonse Mane Kukabe Kutamani”\n18. Kweelana ambokutondezyedwe kuli Ezekieli 37:28, nkaambo nzi ncociyandika kapati kubantu ba Leza ‘kutaba banyika’?\n18 Majwi aamamanino aabusinsimi bwakuswaanganizyigwa bwa Ezekieli aamba icitondezya kuti lukamantano lwesu talukanyonganizyigwi. (Amubale Ezekieli 37:28.) Bantu ba Jehova balikamantene akaambo kakuti cikombelo cakwe, naa bukombi busalala, buli “akati kabo.” Alimwi cikombelo cakwe cilazumanana kuba akati kabo lyoonse ikuti kabalisalazya, naa kulyaandaanya kunyika ya Saatani. (1Kor. 6:11; Ciy. 7:14) Jesu wakakankaizya kaambo ncociyandika kutaba banyika. Mumupailo uuzwa ansi amoyo kapailila basikwiiya bakwe, wakaamba kuti: “Taata Oosalala, kobakwabilila . . . ikutegwa babe bamwi . . . Tabali banyika . . . Kobasalazya akasimpe.” (Joh. 17:11, 16, 17) Amubone Jesu mbwakuswaanganya kuba “bamwi” alimwi ‘akutaba banyika.’\n19. (a) Mbuti mbotutondezya kuti tuli ‘basikwiiya Leza’? (b) Mubusiku bwamamanino katanafwa, ino nkaambo nzi kamasimpe nkaakakankaizya Jesu kujatikizya lukamantano?\n19 Pampawo aawa alikke aalembedwe alo Jesu mpaakaita Leza kuti “Taata Oosalala.” Jehova ulasalala alimwi uliluleme cakumaninina. Jehova wakalailila bana Israyeli bansiku kuti: “Mweelede kusalala nkaambo mebo ndilasalala.” (Lev. 11:45) Mbotuli ‘basikwiiya Leza,’ tuyanda kuumvwida mulawo ooyu mubukkale bwesu boonse. (Ef. 5:1; 1Pet. 1:14, 15) Ciindi bbala eeli nolibelesyegwa kwaamba bantu, ‘kusalala’ caamba ‘kuzandulwa.’ Aboobo Jesu mubusiku bwamamanino katanafwa wakakankaizya kuti basikwiiya bakwe bakali kuyoozumanana kukamantana lilikke buyo kuti balizandula kunyika eeyi alimwi amuuya wanjiyo wakwaandaana.\n“Ubakwabilile Akaambo Kamubi”\n20, 21. (a) Ncinzi ciyumya lusyomo lwesu mulukwabililo lwa Jehova? (b) Ncinzi ncomukanzide kucita?\n20 Lukamantano lulibedelede lulibonya akati ka Bakamboni ba Jehova munyika yoonse mazuba aano lutondezya kuti Jehova wakakwiingula kulomba kwa Jesu kwakuti: “Ubakwabilile akaambo kamubi.” (Amubale Johane 17:14, 15.) Notubona Leza mbwakwabilila, masimpe lusyomo lwesu mulinguwe lulayuma ciindi notubona kuti Saatani waalilwa kulunyonyoona lukamantano lwabantu ba Leza. Mubusinsimi bwa Ezekieli, Jehova wakaamba kuti tusamu tobilo twakaba kasamu komwe mujanza lyakwe. Aboobo Jehova kumugama camaleele wabakamantanya bantu bakwe kabakwabilidwe ajanza lyakwe cakuti Saatani takonzyi kusika naaceya.\n21 Aboobo, ino tweelede kuba amakanze aali buti? Atuzumanane kubeleka canguzu ikucita lubazu lwesu mukupa kuti kakuli lukamantano lubotu kapati ndotujisi lino. Ino muunzila nzi iiyandika kapati umwi aumwi wesu mwakonzya kucita boobo? Nkwiinda mukutola lubazu mubukombi busalala lyoonse atempele lya Jehova lyakumuuya. Ncobubikkilizya bukombi oobu ciyoolangwa-langwa muzibalo zitobela.\n^ munc. 7 Kakucili myaka iitandila kumyaanda yobilo kuti Ezekieli apegwe businsimi oobu, bantu ibakali mubwami bwamisyobo iili kkumi (“kasamu ka Efraimu”) bakatolwa mubuzike abana Asuri.—2Bam. 17:23.\n^ munc. 11 Businsimi oobu bulabandikwa kapati mu Cibalo 8 cabbuku eeli.\nIno businsimi bujatikizya tusamu tobilo bwaamba kasimpe nzi kayandika kujatikizya bukombi busalala? (Ezk. 37:19)\nIno nkaambo nzi ncotwaambila kuti businsimi oobu bwakuswaanganizyigwa bwakazuzikizyigwa nowakainda mwaka wa 1914? (Ezk. 37:24)\nIno ncinzi nywebo kumugama ncomukonzya kucita mukupa kuti kube lukamantano lubotu ndotujisi lino? (1Pet. 1:14, 15)


Levitiko 17 IBBAIB63 - Lino Jehova wakaambila Musa - Bible Search\nMilao yakujaya banyama ayakulya bulowa\n1Lino Jehova wakaambila Musa kuti, 2Ambila Aroni abana bakwe abana boonse ba-Israyeli, kuti, Mbuboobu Jehova mbwaakalailila. 3Kufumbwa muntu waluzubo lwa-Israyeli uujaya ŋombe nanka kabelele nanka impongo mumalabba naaba anze lyamalabba, 4-na taleti kumulyango watente lyambunganino, kuti acipaizye mbuli cipaizyo ca-Jehova kunembo lyatente lyambunganino, oyo muntu ulapegwa mulandu wabulowa. Watila bulowa, Oyo muntu ulatandwa muciinga cakwe. 5-Oyu mulao ngwakuti bana ba-Israyeli balete zipaizyo zyabo nzibapaizya musokwe, bazilete kuliJehova kumulyango watente lyambunganino, kumupaizi, bazituule mbuli zituuzyo zyakutontozya kuli-Jehova. 6-Mupaizi asansaile bulowa acipaililo ca-Jehova kumulyango watente lyambunganino, akutenta mafuta, kube bweema bubotu bwakubotezya Jehova. 7-Aboobo mukupaizya kwabo tabakooyoopaila limbi zyeelo, nzibali kuyandaula cabwaamu. Oyu ulaba mulao walyoonse akati kabo mumazyalani aabo oonse.\n8Alimwi kobaambila kuti, Kufumbwa muntu waluzubo lwa-Israyeli, naba mweenzu uukala-kala akati kanu, uutuula cituuzyo na cipaizyo, 9na tacileti kumulyango watente lyambunganino kuti acituulile Jehova, oyo muntu ulatandwa muciinga cakwe.\n10-Alimwi kufumbwa muntu waluzubo lwa-Israyeli, nanka mweenzu uukala-kala akati kabo, uulya bulowa, njoomulwisya oyo muntu uulya bulowa, njoomutanda muciinga cakwe. 11-Nkaambo mubulowa mobubede buumi bwanyama, alimwi mbombubo mbondimupede acipaililo kuti bumanye milandu yanu, nkaambo bulowa mbobumanya milandu nkaambo kabuumi. 12Nciceeco ncindaambila bana ba-Israyeli kuti, Kutabi muntu naba omwe akati kanu uulya bulowa, naba mweenzu uukala-kala akati kanu, atalyi bulowa pe. 13-Kufumbwa muntu wabana ba-Israyeli, nanka mweenzu uukala-kala akati kabo, uuvwima akujaya munyama na muyuni uuligwa, uleelede kutila bulowa ansi akubuvumbaabulengo.\n14-Nkaambo mubulowa mobubede buumi bwabalenge boonse, Nciceeco ncindaambila bana ba-Israyeli kuti, Mutalyi bulowa bwamulenge naba omwe, nkaambo mubulowa bwakwe mobubede buumi bwamulenge. Kufumbwa uubulya ulatandwa muciinga cakwe. 15-Alimwi kufumbwa muntu uulya cilifwida nanka cilumwa kubanyama, naba muzyalwemucisi naba mweenzu, asanzye zyakusama zyakwe, akusamba amubili akusofwaala mane kusikila kumabbililo aazuba, elyo ulasalala. 16-Pele na tazisanzyi nanka kusamba, ulijisi mulandu.


Sena Leza Inga Wandilekelela? | Mibuzyo Yamu Bbaibbele\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Fijian Finnish French Ga Georgian German Greek Gun Hausa Hebrew Hiligaynon Hungarian Igbo Iloko Indonesian Italian Japanese Kazakh Kinyarwanda Kirghiz Kirundi Korean Lingala Lithuanian Malagasy Malayalam Maltese Myanmar Nepali Norwegian Oromo Pangasinan Papiamento (Aruba) Papiamento (Curaçao) Polish Portuguese Portuguese (Portugal) Romanian Russian Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tiv Turkish Turkmen Ukrainian Vietnamese Xhosa Yoruba Zulu\nInzya, Leza ulakonzya kumulekelela ikuti mwabweza ntaamu zyeelede. Bbaibbele lyaamba kuti Leza “ulilibambilide kulekelela zibi” alimwi “uyoomulekelela cakumaninina.” (Nehemiya 9:17; Intembauzyo 86:5; Isaya 55:7) Ciindi naatulekelela, ulacita oobo cakumaninina. Zibi zyesu ‘zilamwaigwa.’ (Milimo 3:19) Kuyungizya waawo, Leza ulalekelela alimwi akutayeeya limbi, nkaambo waamba kuti: “Cibi cabo tandikaciyeeyi limbi pe.” (Jeremiya 31:34) Ikuti naa watulekelela, taziyeeyi zibi zyesu kutegwa atupe mulandu naa kutusubula.\nNokuba boobo, kulekelela kwa Leza tacaambi kuti ulalezya mumbazu iimwi. Tasotoki zyeelelo zyakwe ziluleme. Akaambo kaceeci, ulasala kutalekelela zibi zimwi.—Joshua 24:19, 20.\nNtaamu ziyandika kutegwa Leza amulekelele\nMweelede kuzyiba kuti kulubizya nkusotoka zyeelelo zya Leza. Nokuba kuti bamwi balakonzya kunyema akaambo kancomwakacita, mweelede kusaanguna kuzyiba kuti mwakalubizyila Leza.—Intembauzyo 51:1, 4; Milimo 24:16.\nAmulyaambilile kuli Leza mumupailo.—Intembauzyo 32:5; 1 Johane 1:9.\nAmuuse akaambo kacibi canu. Ooku ‘kuusa ikweendelana akuyanda kwa Leza’ kupa kuti mweempwe, naa kucinca. (2 Bakorinto 7:10) Alimwi inga camupa kuusa akaambo kazintu nzyomwakacita izyakapa kuti mulubizye.—Matayo 5:27, 28.\nAmucince micito yanu, nkokuti, ‘amusanduke.’ (Milimo 3:19) Eeci caamba kutantamuka muuya wakwiinduluka cibi nciconya naa micito, naa caamba kuti mweelede kucinca mbomuyeeya alimwi ambomucita zintu.—Baefeso 4:23, 24.\nAmubweze ntaamu yakubambulula bukkale bwanu. (Matayo 5:23, 24; 2 Bakorinto 7:11) Amulilekelele kuli baabo ibakajatikizyigwa akaambo kacintu ncomwakacita, alimwi kuti kamucikonzya amubbadele.—Luka 19:7-10.\nAmumulombe Leza mumupailo kutegwa amulekelele kwiinda mucituuzyo cacinunuzyo ca Jesu. (Baefeso 1:7) Kutegwa mipailo yanu iingulwe, mweelede kubalekelela aabo ibamubisizya.—Matayo 6:14, 15.\nIkuti cibi canu kacili cipati, amwaambile mwaalu kutegwa amupe lugwasyo lwakumuuya ndomuyandika alimwi akumupailila.—Jakobo 5:14-16.\nTwaambo twakubeja kujatikizya mbwakonzya kutulekelela Leza\n“Ndakacita zibi zinji kapati cakuti tandikonzyi kulekelelwa.”\nLeza wakamulekelela Davida kubwaamu alimwi abujayi nzyaakacita\nKufwumbwa buyo kuti twatobela ntaamu nzyabikkide Leza mu Bbaibbele, tuyoolekelelwa, mbwaanga Leza mupati kwiinda zinyonyoono zyesu. Ulakonzya kulekelela zibi zipati alimwi azibi zicitwa cakwiinduluka-induluka .—Tusimpi 24:16; Isaya 1:18.\nMucikozyanyo, Mwami Davida wa Israyeli wakalekelelwa cibi cabwaamu alimwi abujayi. (2 Samuele 12:7-13) Mwaapostolo Paulo, iwakali kulimvwa kuti nguuinda kuba sizibi munyika, wakalekelelwa. (1 Timoteyo 1:15, 16) Nobaba ba Juda bamumwaanda wamyaka wakusaanguna balo Leza mbaakaamba kuti mbabakajaya Jesu, Mesiya, bakali kulekelelwa kuti bacinca bukkale bwabo.—Milimo 3:15, 19.\n“Ikuti ndalyaambilila zibi zyangu kumupaizi naa kumubelesi, zibi zyangu inga zilalekelelwa.”\nMazuba aanu, kunyina muntu uupedwe nguzu zyakulekelela muntunyina kuzibi nzyaabisyila Leza. Nokuba kuti kulyaambilila kumuntu uumwi kulakonzya kupa muntu kulimvwa kabotu, Leza alikke nguukonzya kulekelela zibi.—Baefeso 4:32; 1 Johane 1:7, 9.\nIkuti naa kacili boobo, ino ncinzi Jesu ncaakali kupandulula naakaambila baapostolo kuti: “Ikuti mwamulekelela zibi muntu uuli woonse, zilamana; ikuti tiimwamulekelela zibi muntu uuli woonse, zilacaala”? (Johane 20:23) Wakali kupandulula nguzu zilibedelede nzyaakali kuyakupa baapostolo ciindi baakutambula muuya uusalala.—Johane 20:22.\nMbubwenya mbwaakabasyomezya, baapostolo bakacitambula cipego eeci ciindi muuya uusalala nowakatilwa alimbabo mu 33 C.E. (Milimo 2:1-4) Mwaapostolo Petro wakazibelesya nguzu eezyi ciindi naakali kubeteka Hananiya alimwi a Safira basikwiiya bakwe. Camaleele Petro wakabuzyiba bumpelenge mbobakajisi, alimwi mbwaakababeteka cakatondezya kuti cibi cabo tacikalekelelwi pe.—Milimo 5:1-11.\nKubelesya muuya uusalala munzila yamaleele, mbuli kuponya malwazi alimwi akwaambaula mumyaambo, kwakamana nobakafwa baapostolo, mbubwenya mbozyakamana zipego zimbi.—1 Bakorinto 13:8-10. Aboobo, kunyina muntu mazuba aano uukonzya kulekelela cibi camuntu uumbi.\nNcinzi ncomukonzya kulangila kuti naa kamupaila lyoonse?


Bahebrayo 2 | Bbaibbele Lili a Intaneti | Bbaibbele lya Busanduluzi Bwanyika Mpya\n2 Nkakaambo kaako cilayandika kuti tubikkile maano kapati kuzyintu nzyotwamvwa kutegwa tutaleyi akusweeka. 2 Nkaambo ikuti naa jwi ilyakaambwa kwiinda mubangelo lyakasyomeka, akuti cisubulo cakapegwa mubululami kujatikizya kusotoka mulawo kuli koonse alimwi akutaswiilila; 3 ino tuyoofwutuka buti swebo ikuti katutabikkili maano kulufwutuko lutalikomeneni boobo oolo Mwami wesu ndwaakasaanguna kukambauka alimwi lwakasinizyigwa kulindiswe abaabo ibakamumvwa? 4 Eelyo Leza awalo wakatola lubazu mukupa bumboni kwiinda muzitondezyo azyintu zigambya amilimo mipati yiindene-indene alimwi akwiinda mumuuya uusalala waabilwa kweelana amakanze aakwe. 5 Nkaambo tabali bangelo pe mbaakapa kweendelezya nyika njotwaamba eeyo iiboola. 6 Pele aciindi cimwi kamboni umwi wakalemba kuti: “Ino muntu ncinzi ooyo ngoyeeya lyoonse, naa mwana wamuntu ooyo ngolanganya? 7 Wakamucesya aniini kwiinda bangelo; wakamusamika musini wabulemu abwami, alimwi akumubikka kulanganya milimo yamaanza aako. 8 Zyintu zyoonse wakazibombya kunsi aamaulu aakwe.” Kwiinda mukubombya zyintu zyoonse kulinguwe, Leza tanaakasiya cintu cili coonse citalibombyi kulinguwe. Pele lino, tatunabona zyintu zyoonse kazilibombya kulinguwe. 9 Nokuba boobo tulibwene kuti Jesu, ooyo wakacesyegwa aniini kwiinda bangelo, lino usamide musini wabulemu abwami akaambo kakupenga kusikila kulufwu, kutegwa kwiinda muluzyalo lwa Leza afwide muntu uuli woonse. 10 Nkaambo cakaleelede ku-ti ooyo zyintu zyoonse ngozyakabeda alimwi uupa kuti zyintu zyoonse kaziliko kwiinda mulinguwe, mukuleta ba-na banji kubulemu, ape Musololi Mupati walufwutuko lwabo kulondoka kwiinda mumapenzi. 11 Nkaambo ooyo uusalazya alimwi abaabo ibasalazyigwa boonse bazwa kumuntu omwe, eelyo akaambo kakaambo aaka tafwi nsoni pe kubaita kuti “bakwesu,” 12 mbubonya mbwaamba kuti: “Ndiyooambilizya zyina lyako kubakwesu; akati kambungano ndiyookutembaula munyimbo.” 13 Alimwi waamba kuti: “Mebo ndiyoomusyoma.” Kunze lyaboobo waamba kuti: “Bona! Mebo alimwi abana basyoonto, aabo Jehova mbaakandipa.” 14 Aboobo, mbwaanga “bana basyoonto” aabo bali abulowa alimwi amubili wanyama, awalo mbubonya wakaba azyintu eezyi kutegwa kwiinda mulufwu lwakwe akonzye kumunyonyoona ooyo uujisi nguzu zyakuleta lufwu, nkokuti, Diabolosi; 15 akuti abaangunune boonse aabo ibakali mubuzike mubuumi bwabo boonse akaambo kakuyoowa lufwu. 16 Nkaambo mubwini tagwasyi bangelo pe, pele ugwasya lunyungu lwa Abulahamu. 17 Aboobo wakaleelede kuba mbuli “banabokwabo” mumbazu zyoonse, ikutegwa abe mupaizi mupati uuli aluse alimwi uusyomeka kuzyintu zya Leza, kutegwa atuule cipaizyo cakumanya zibi zyabantu akubayanzanya a Leza. 18 Mbwaanga walo wakapenga naakali kusunkwa, ncobeni ulakonzya kubagwasya aabo ibasunkwa.


Kusonda a Kunjilwa Mizimo abulumbu bwa basalali Print\nKusonda a Kunjilwa Mizimo abulumbu bwa basalali\nMubbuku lya Matalikilo 2:9 tubala kuti “Mumuunda ooyo Mwami Yahuwah wakamenyeka misamu yeebeka yamisyobo yoonse yakali kuzyala micelo mibotu kulya. Nkabela akati kamuunda kwakali musamu uupa buumi, alimwi amusamu wakuzibya bubotu abubi.” Kuli kaambo keni ncotweelede kusyomena kuti aaka kampango kapandulula masamu obile, masamu aajisi matuvwu ncobeni, kumwi kaajisi micelo iikonzya kutemwa akuligwa. Pele mazina amasamu aaya apandulula ciimpene.\nMusamu wa buumi wakali kuyandika kuligwa kutegwa buumi bwamuntu kabuciya kumbele. Kakwiina kulya micelo kuzwa kumusamu ooyu lyoonse, mubili wamuntu niwakatalika kubula nguzu zyabuumi mpoonya akufwa. Eeci ncecaambwa mu Matalikilo 3:22. “Mwami Yahuwah wakati, “Lino muntu waba mbubonya mbuli mbotubede, wazyiba bubotu abubi. Tutamulekeli kucela akulya micelo yamusamu uupa buumi nkaambo kuti walya unoopona lyoonse.”\nKulya musamu wabuumi nikwaapa muntu buumi butamani, anguzu zyakupona lyoonse. Pele kakwiina mucelo wamusamu wabuumi, muntu wakali kukonzya kufwa, akufwa kufumbwa ciindi. Aaka kampango katwaambila cintu cimwi cijatikizya musamu wa kuzyiba cibotu acibi. Muntu naakalide musamu ooyu, wakali kukonzya kwaandaanya mwini akataa cibotu acibi.\nPele kulya micelo yamisamu eeyi kwakalaandeene. Muntu taakali kunga walya micelo yobile antoomwe pe. Kulya musamu omwe kwakali kwiiminina kuti buumi buyeeme mubwaabi bwa Yahuwah. Pele kulya micelo yamusamu umwi kwakali kwiiminina kuti muntu uyanda kubaa lwaanguluko kuzwa kubweendelezi bwa Yahuwah akubaa maanu aakusala cibou acibi kakwiina kusungilizyigwa aluyando lwa bulemu. Ncenciceeci eeyi misamu yobile nciyakaandeene. Muntu inga taayaamina muli Yahuwah kumwi kalaa lwaanguluko lwakulicitila zyakwe mwini.\nNokuba kuti tatucijisi ciindi cakusala micelo kuzwa kumisamu yobile eeyo mumbewu, tujilangene aamizeezo yobile. Tulayibaluka kuti tweelede kuyaamina kuli Yahuwah kuti katuyanda buumi, kuzyiba cibotu acibi, kufutulwa akunununwa. Pele tulakonzya akutamauka kuti tulaa lwaanguluko kuzwa kuli nguwe lwa kusala cibotu acibi tobeni, akulijanina lufutuko akununuka kwiinda munguzu zyabuntu bwanyama. Pele cintu cintu cigambya ncakuti, eeyi mizeezo yotatwe loonse imvwikaanga yeendela antoomwe.\nEelyo simwaaba naakasunka Adamu a Eva, walo wakati kuli Eva “Webo tokafwi ncobeni.” Matalikilo 3:4. Ooku kubeja kwakali kukazya masimpe aakuti muntu inga katayeeme kuli Yahuwah kuti abaa buumi mpoonya aciindi comwe kasulaikide kuyanda kwa Yahuwah kutwaambila cibotu acibi akusala ncaliyandila. Kuti twasala kulyaangulula kuzwa kuli Nguwe, tusala lufu. Pele ooko kubeja kulatusikila alimwi. Tuyanda kusyoma kuti tatukonzyi kufwa kumwi katulyaangulude kuzwa kuli Yahuwah.\nMoyo wabuntu ulasekelela cabuyamba nuubona kuti kulya mucelo wakuzyiba cibotu acibi takutoli muntu mucuumbwe mpeenya aawo. Pele mbweenya buzuba oobo inzila iimweetela buumi butamani ilakosoka. Nokuba kuti mubili wamuntu ucipona, pele aasyoonto-syoonto kakwiina uubwene utalika kuyaa kupompoloka akucembaala cakuumunizya. Buzangi bwa muntu bulamoofwaazya kuti ataboni janza lya lufu litontola siko mbolyamusina kale munsingo naciyanda kumena mucelo ooyo ngwaatafuna mukanwa. Pele nokuba ciindi eeco mubili wmaunu nuulazyikwa mucuumbwe, ooko kubeja kutaanzi kucizumanana. Webo tokafwi ncobeni. Ciyanza cakuyandisya kuteelezya zyakubeja ncecipa kuti nokuba kuti muntu walibonena ameso aakwe bumboni bwa lufu akuguma amaanza aakwe, pele ucilamatide muzeezo wakuti muya wamuntu ucipona alimwi unoopona lyoonse kafwide kale muntu akunjila mucuumbwe. Ooku kubeja ngomusemo wa bupaizi abulangizi bwalweeno.\nPele musemo wa lusyomo lwamasimpe ujanwa mu Milawo iili Kkumi. Lusyomo lulakaka omwe nokuba yongaye akataa milawo eeyo. Lusendekezya kuti Yahuwah tali omwe buyo pe. Mbombubo oobo lusyomo lwa baleza botatwe nokuba baleza banji mbobwaatalika. Lusyomo lutaluleme lusendekezya kuti Nsabata tiiceelede kubambwa, nanka kuti kuli ziindi zimwi muntu nayelede kujaya muntunyina. Tee kayi kujaya muntu tuuli mulandu mupati, nkaambo boonse bantu balafwa, mbokutamininwa oobo. Lusyomo lusofweede lyoonse lujulila kusotoka milawo abulwani. Pele kunzaa zyoonse eezyo kuli buyo kubeja komwe “Webo tokafwi ncobeni.”\n2. Ninzi Muya wamuntu?\nIbbaibbele lilisalazyide kuzwa kumatalikilo kuti muntu muzumi wakabambwa buti. Kubeja kutaanzi kwakuti bantu tabafwide ncobeni nobafwa kulajanwa kanjaanji cakuti Yahuwah wakafwamba kutwaambila masimpe muntu muzumi mbwaakatalika kupona, kutegwa tutacengwi. Matalikilo 2:7 alembedwe kuti: “Lino Mwami Yahuwah wakasuna bulongo kuzwa kunyika, mpoonya wakabumba muntu abulongo oobo. Naakamana Mwami Yahuwah wakayoyela muuya wabuumi mumpemo zyamuntu, nkabela muntu wakaba muzumi.”\nKuzwa mukampango aaka twabona kuti muntu muzumi wakabambwa kuzwa kumuntu wakabumbwa abulongo bwaansi. Mubili wamuntu ncibeela comwe ca muntu muzumi, kunyina muntu muzumi kakwiina mubili wamuntu ooyo. Muya wamuntu tacili cintu citakwe mubili citafwi ciyaamuka akusiya mubili eelyo muntu naafwa pe. Muya wamuntu mubili uujisi muya wabuumi ngwaakayoyelwa muntu. Eelyo muya wabuumi uuzyila kuli Yahuwah nuuzwa mumubili wamuntu, ooyo muzumi ulaleka kupona. Mubili ulabola akujokela kuba bulongo mbuwaabumbwa, mpoonya muya wabuumi upilukila kuli Yahuwah wakapede muya ooyo. Aboobo Mukambausi 12:7 waamba kuti: “Bulongo bulapiluka kubulongonyina nkubwakazwida. Muuya ulapiluka kuli Yahuwah wakuupa.”\nLino mbokuli bantu banji bakasyoma kubeja kutaanzi, cintu cinga caboola mumizeezo ncakuti muya unooli ucilanga alimwi ucipona kalwiindide lufu akutoleezya ciimo amizeezo njaakajisi muntu napiluke kuli Yahuwah. Pele takuli boobo pe. Ibbaibbele lilisalazyide kuti kunyina uucilanga nokuba kwiibalauka cintu mu lufu. Mukambausi 9:5,6 waamba kuti: “Nkaambo bazumi balzyi kuti bayoofwa: pele bafwide kunyina pe ncobazyi, alimwi tabacikwe bulumbu; nkaambo mizeezo yabo yakalubwa. Alwalo luyando akucimwa kwabo, akunyomenenwa kwabo, lino kulilobede; alimwi tabacikwe cibeela lyoonse mucintu nociba cicitigwa kunsaa zuba.”\nKunjila lufu kuleelene akoona ŋonzi, alimwi Kristu Yahushua ncecintu ncaamba ziindi zinjaanji eeco. Ngooyu mukonzyanyo muli Johane 11:11, walo waamba kuti: Naakamana kwaamba boobo wakaambila basikwiiya bakwe kuti, “Lazalo, mweenzuma uloona, ono njakukuti nkamubusye.”\nKuzwa mutwaambo ootu swebo tulizyi kuti muntu muzumi ulalibonya alimwi ulaa mubili uupona. Uba muzumi eelyo muya wabuumi nuunjila mumubili. Ulaleka kupona eelyo muya wabuumi nuuzandulwa kuzwa ku mubili. Kunyina kulimvwa bulanga mulufu pe.\n3. Kutuminana mulomo abantu bafwide\nBantu banji basyoma kuti bantu bafwide baceendeenda mbuli mizimo iiyanda kubandika abantu bacipona. Pele eeco ncitwayiya kuzwa mu Bbaibbele cijatikizya muntu muzumi aciimo ca lufu, cilisalede kuti eeco ncitu citakonzyeki kucitika pe. Pele zyuulu zyabantu bacizumanana kusonda kabayeeyela kuti baambaula aa mizimo yabayandwa bafwide nokuba umwi ngobayeeyela.\nKuli mikonzyanyo yakweenwa kuli boobu amwalo mu Bbaibbele. Kaano kalaa mpuwo kapati nkookwa Saulu Mwami, ooyo wakaya kuyoosonda ku mulozi waku Endo. Walo wakabona cikoyaanga ngu Samuele kaciimpuka kuzwa mucuumbwe akukanana kuli nguwe akumwaambila mbwayoofwa. Mboobu mbokatalika kaano aaka muli Samuele 28:7. Mpoonya Saulu wakati kuli balupati-pati bakwe, “Amundiyandawide mukaintu uusonda aamizimo kutegwa ndiinke kulinguwe nkasonde.” Mpoonya balupati-pati bakwe bakati kulinguwe, “Langa, nkwali mukaintu uukonzya kwaamba aamuzimo munyenzi ku Endo.”\n4. Ninzi muzimo munyenzi?\nMajwi eeni ookwa Saulu abatwanga bakwe ayubununa kuti bakalizyi kuti taakali Samuele ncobeni wakalibonya atalaa cuumbwe pe. Balo tiibakali kulangila Samuele ncobeni kuti alibonye, pele bakali kulangila muzimo munyenzi. Ino ninzi muzimo munyenzi? Mateyo uligaminide kutwaambila kuti, muzimo yamusyobo ooyo madaimona. “Eelyo nikwakaba kumazuba, bakamuletela banjaanji bakanjidwe zyeelo: mpoonya wakatanda madaimona aakabanjide kabelesya jwi lyakwe, alimwi wakabaponya boonse bakacisidwe:...”\nPele nokuba kuti eeyo mizimo niyakali mizimo yabantu bafwide, eeco citakonzyi kuba, IBbaibbele lilitonkomene kusinganya kufumbwa uutuminana mulomo amizimo.\nMutakainki kubanjilidwe mizimo naa baŋanga kuti naa mukacite boobo, muyoosofwaala. Ndime Mwami Yahuwah wanu. (Bapaizi 19:31)\nAlimwi kuti umwi waya kubanjilidwe mizimo, abaŋanga, kufumbwa uyaakwiingaila kubatobelezya, awalo takabi wangu akataa bantu Bangu nkaambo walisofwaazya. (Bapaizi 20:6)\nKutakabi muntu naba omwe akati kanu uutikapaizye mwanaakwe mulombe naa musimbi mumulilo, naa musondi naa simakakata, naa wacitoba, naa mulozi, naa mucape, naa simabibo, naa uunjidwe, mukamwami naa uubuzya-buzya bafu. (Ciibalusyo 18:10-11)\nWakapaizya mwanaakwe mulombe mumulilo, wakali kulowa akusonda alimwi wakali kubuzya-buzya akubaŋanga, basimakakata abaambaula aabafu. Wakacita zinyonyoono zinji-zinji kumbele lya Mwami Yahuwah, aboobo wakamunyemya. (2 Bami 21:6)\nKwiinda waawa Josiya wakatanda basondi balaa mizimo abalozi antoomwe abakomba baleza bapange bamuŋanda, mituni azimwi zisesemyo zyakali kujanika mu Juda amu Jelusalemu. Wakacita oobo kuti azuzikizye majwi aamulawo aalembedwe mubbuku eelyo Hilikiya mupaizi ndyaakajana muŋanda ya Mwami Yahuwah. (2 Bami 23:24)\nCiindi bantu nobamwaambila kuti amukabuzye zyamapenzi aanu kubasondi abamukabami bapetekezya akuvwuta-vwuta mukwaamba kwabo, mutakainki. Tee kayi mweelede kabuzya Mwami Yahuwah wanu. Ani inga mwaya buti kubafu kubuzya zyabaumi? (Izaya 8:19)\nBaijipiti bayootyompwa, ndiyoocita makanze aabo kuti akabe aabuyo, bayoobuzya mituni amizimo yabo, basondi, abamukabami. (Izaya 19:3)\nEelyo ndakabona myuuya iisofweede yotatwe yakali kulangika mbuli bacula. Myuuya eeyi yakazwa mumulomo wa simwaaba, mumulomo wamunyama, amumulomo wamusinsimi mubeji. Eeyi njemyuuya mibi iicita zitondezyo zigambya. Myuuya yotatwe eeyi ilainka kubami boonse baansi kuti bayooboloke antoomwe kuti bakalwane mubuzuba bupati bwa Yahuwah Singuzyoonse. (Ciyubunuzyo 16:13-14)\nKoonse kucenjezyegwa ooku kweelede kutantamuna bantu kuti baleke kusonda mizimo ya bafwide. Ciyanza eeci kunyina ncociletela pele buyo kujulila nzila yakupenzyegwa aazyeelo atuyowela tuboola kuzyookonga bantu akubasungilizya kuya kubasondi akubeena.\nLusyomo lwakuti muya wamuntu tuufwi, tuukwe mubili, ucilanga muntu naafwa, lujula nzila yakucenwa aa Saatani. Saatani ubelesya kweena kuli boobomumisyobo yabupaizi yoonse iilaa mpuwo. Ba Mozilemu, Bana Kristu, BaJuuda abatamuzyi leza bakomba zibumbwa boonse basyoma kweenwa kutaanzi ooku. Aboobo balalangilwa kunookongwa akweenwa aazyeelo. Madaiomna aalibonya mbuli Maliya muumbulu uulelekedwe ayaakwiindizya kulibonya eelyo dyabulosi nayaa kuyungizya mulimo wakucenga kwamamanino. Mulimo wa Saatani mupati ngwa kulipeekzya akulibonya kakanzyanya a Yahushua lwakwe. Tatweelede kumwvidilila bantu bataminina kubuka kuzwa kulufu nokuba maleele aamusyobo ooyo. Kuli musunko omwe wiinda kusalazya kuti naa cintu cili masimpe naa pe: aabo baambilizya milawo yokwa Yahuwah, milawo iili kkumi, bali masimpe. Aabo bakaka omwe nokuba yongaye mbabeji.\nMulimo wa madaimona wakulibonga aanga muntu wakafwa ngwakusolweda akusungilizya bantu kuti bazange akuleka kusyoma. Aabo basyoma kuti muntu tafwi mbabayootolwa kukunyonyoonwa abumpelenge bwa Saatani.\n5. Matalikilo aabuumi\nYahuwah alikke nguutakonzyi kufwa kweendelanya bwaamba Mangwalo. Pele Walo wakanununa mukowa bantu kuzwa kulufu lwakanjila munyika nkaambo kakuteelela kucengwa kutaanzi. Buumi butamani nkobuli kwiinda muli Yahushua.\nOoyo uusyoma Mwana ulaabuumi butamani, pele ooyo uutamusyomi takabi abuumi pe, cisubulo ca Yahuwah cili aali nguwe. (Johane 3:36)\nMutalikutandili zilyo zimana buyo, kamutandila zilyo zikkalilila kusikila kubuumi butamani. Eezi nzezilyo nzyayoomupa Mwanaa Muntu. Nkaambo ngonguwe Yahuwah Taata ngwakazumizya. (Johane 6:27)\nPele eezi zyakalembwa kutegwa musyome kuti Yahushua ngo Munanike, uulya Mwanaa Yahuwah, akuti mwamusyoma mube abuumi butamani. (Johane 20:31)\nNdabona kuti ndakakankaminwa antoomwe a Kilisito aciingano. Aboobo lino buumi mbwepona tabuli bwangu pe, pele mbwa Kilisito uuli muli ndime. Buumi oobu mbwepona sunu mumubili mbwakusyoma Mwanaa Yahuwah, ooyo wakandiyandisya akwaaba buumi bwakwe nkaambo kangu. (Galatiya 2:20)\nOoyo uujisi Mwana ulijisi buumi, alimwi ooyo uutajisi Mwanaa Yahuwah tajisi buumi pe. (1Johane 5:12)\nNdamulembela eezi nywebo nomusyoma muzina lya Mwanaa Yahuwah kuti muzibe kuti mulijisi buumi butamani, akuti musyome muzina lya Mwanaa Yahuwah. (1Johane 5:13)\nTulizi kuti Mwanaa Yahuwah wakaboola akutupa busongo kuti tuzibe mwini-mwini uuli masimpe, nkaambo tuli muli nguwe wamasimpe Mwanaakwe Yahushua Kilisito. Ooyo ngo Eloah wini-wini abuumi butamani. (1Johane 5:20)\nNokuba kuti buumi butamani bupegwa baabo balaa lusyomo muli Yahushua, swebo tucibwene bantu mumbali lyesu kabaya kumuya banji. Pele buyo kuti katupona kusikila akalibonye Kristu aciindi cakuboola kwakwe kwabili, aswebo tuyoofwa. Ino mbuti kayi aabo basyoma muli Kristu mbobanjila mubuumi butamani?\n6. Kubuka kuzwa ku lufu\nLufu lupa kuti muzumi uupona azimaane akunyonyooka. Coonse cicaala mbulongo bwaansi kabuzandudwe kuzwa ku muya wabuumi. Kucinyina kulimvwa bulanga nokuba mizeezo iiciliko. Pele aayo taali mamanino aamakani.\nTulasyoma kuti Yahushua wakafwa akubuka alimwi. Mbubonya oobo tulasyoma aabo bakafwa kabasyomede Yahushua, Taata Yahuwah uyoobabusya akubatola anguwe. Lino atumwaambile majwi aa Mwami mwini. Swebo notusyeede notuyoojanika tuli baumi Mwami aakuboola, takuli kuti tuyoobasaangunina aabo bakafwa pe. Nkaambo Simalelo wesu uyooselka kuzwa kujulu akataa kuyobeka kupati, ajwi lyamungelo mupati, amweembo wa Yahuwah, eelyo Kilisito uyooseluka kuzwa kujulu. Aabo bakasyoma Yahushua bayoosaanguna kubuka. Lino swebo notusyeede tobaumi notucinoopona tuyootolwa antoomwe ambabo kumakumbi kuti tukaswaangane a Mwami mujulu. Aboobo tuyookkala a Mwami lyoonse. (1Batesalonika 4:14-17)\nKuzwa mukampango aaka tuteelela kuti aabo basyoma muli Kristu, kuti bafwa, bayoobusyigwa aciindi cakuboolwa kwakwe kwabili. Bayoobbusyilwa kubuumi butamani. Aciindi eeco, balikke aabo bapedwe buumi butamani kwiinda mukubuka kwa Kristu bayoobuka alimwi.\nKwaakwiinda cuulu camyaka, basofweede bayoobusyigwa kuti batambule bulumbu bwa kusofwaala kwabo, lufu lwakufwida limwi. Eeci ncecipanduludwe mu Ciyubunuzyo 20:11-15.\nLino ndakabona cuuno cituba cipati cabwami, ayooyo uukkede ali ncico. Nyika ajulu zyakamutija, nkabela tiizyakabonwa limbi pe. Mpoonya ndakabona bafu, bapati abaniini, kabaimvwi kumbele lyacuuno eeco, eelyo mabbuku akavwununwa. Alimwi kwakali alimbi bbuku lyakavwununwa, eeli lyakali bbuku lyabuumi. Bafu bakabetekwa mbubonya mbuli mbukwakalembedwe mumabbuku, kweendelana amilimo yabo. Lwizi lwakabulula bafu bali muli ndulo. Lufu acikkalilo cabafu zyakagwisya bafu bakali muli nzizyo, nkabela boonse bakabetekwa kweendelana amilimo yabo njibakacita. Mpoonya aawo lufu acikkalilo cabafu zyakafusilwa mubbibi lyamulilo. (Bbibi lyamulilo eeli ndolufu lwabili.) Nkabela kufumbwa ooyo watakajanwa zina mubbuku lyabuumi wakafusilwa mubbibi lyamulilo.” (Ciyubunuzyo 20:11-15)\n7. Makani mubufwaafwi\nMuntu muzumi mubili uujisi muya wabuumi.\nMuntu muzumi ulaleka kuba eelyo mubili nuupiluka mubulongo bwaansi amuyanuupiluka kuli Yahuwah.\nKucinyina kulimvwa bulanga nokuba muzeezo uuciliko mu lufu pe, pele nkoona buyo.\nBatu bafwide tabakonzyi kubandika abantu bacipona pe.\nMizimo iilipeekezya kuba bantu bafwide kabatuminana milumbe abantu bacipona madaimona aakanzide kujaya bantu.\nZyeelo zilicengeezya kuba bantu bafwide zyakacenga bantu boonse muzikombelo zilaa mpuwo, mu Bunakristu, bu Mozilemu, bu Juuda, abaabo bakomba zibumbwa mbweenya buyo.\nBuumi butamani mbwabaabo balikke Kristu mbapa mbubo.\nAabo batambula buumi butamani bayoobusyilwa kabatafwi kabili akuboola kwa Kristu kwabili.\nBasofweede bafwide bayoobusyigwa kwakaindi kasyoonto buyo kakwiindide cuulu camyaka kuti batambule cisubulo cakuumpwa mumulilo akuya kulufu lwakufwida limwi.


Lusyomo muli Jesu lulaizunda nyika (1-12)\nNcocaamba kuyanda Leza (3)\nKusyoma nguzu zyamupailo (13-17)\nAmucenjele munyika mbyaabi (18-21)\nNyika yoonse ili mumaanza aamubi (19)\n5 Muntu woonse uusyoma kuti Jesu ngu Kristo uzyedwe kuli Leza,+ alimwi muntu woonse uuyanda yooyo wakapa kuti azyalwe ulamuyanda ooyo uuzyedwe kuli yooyo. 2 Tulazyiba kuti tulabayanda bana ba Leza+ ciindi notumuyanda Leza akucita ncoyaamba milawo yakwe. 3 Nkaambo kuyanda Leza caamba kuti katubamba milawo yakwe;+ alimwi buya milawo yakwe tiiminyi,+ 4 nkaambo muntu woonse* uuzyedwe kuli Leza ulaizunda nyika.+ Alimwi oolu ndoluzundo ilwazunda nyika, ilusyomo lwesu.+ 5 Ino nguni uunga wazunda nyika?+ Sena tali yooyo uujisi lusyomo lwakuti Jesu Mwana wa Leza?+ 6 Ooyu ngonguwe wakaboola kwiinda mumaanzi abulowa, Jesu Kristo, ikutali amaanzi buyo pe,+ pele maanzi alimwi abulowa.+ Alimwi muuya nguupa bumboni,+ nkaambo muuya nkakasimpe. 7 Nkaambo kuli bakamboni botatwe: 8 imuuya,+ maanzi+ alimwi abulowa;+ alimwi eezyi zyotatwe zilazuminana. 9 Ikuti naa tulabuzumina bumboni bwabantu, ibumboni bwa Leza mbupati kapati. Nkaambo oobu mbobumboni mbwapa Leza, kuti wapa bumboni kujatikizya Mwanaakwe. 10 Muntu uulaalusyomo mu Mwana wa Leza ulijisi bumboni mulinguwe mwini. Imuntu uutajisi lusyomo muli Leza wapa kuti abe mubeji,+ nkaambo tanaasyoma bumboni mbwaapa Leza kujatikizya Mwanaakwe. 11 Lino oobu mbobumboni bwapegwa, kuti Leza wakatupa buumi butamani,+ alimwi ibuumi oobu buli mu Mwanaakwe.+ 12 Ooyo uujisi Mwana ulibujisi buumi oobu; ooyo uutajisi Mwana wa Leza tabujisi pe buumi oobu.+ 13 Ndimulembela zintu eezyi kutegwa muzyibe kuti mujisi buumi butamani,+ nywebo nomujisi lusyomo muzina lya Mwana wa Leza.+ 14 Alimwi oolu ndolusyomo* ndotujisi mulinguwe,+ kuti kufwumbwa cintu ncotumulomba ceendelana akuyanda kwakwe, ulatumvwa.+ 15 Alimwi ikuti katuzyi kuti ulatumvwa kujatikizya cintu cili coonse ncotulomba, tulizyi kuti tuyooba azintu nzyotulomba mbwaanga twazilomba kulinguwe.+ 16 Ikuti umwi wabona munyina kacita cibi citaleteli lufwu, uyoolomba, alimwi Leza uyoopa buumi kuli yooyu,+ inzya kuli baabo bataciti cibi cikonzya kuletela lufwu. Kuli cibi ciletela lufwu.+ Eeci ncecibi ncenditamwaambili kuti amulombele. 17 Kutalulama koonse ncibi,+ nokuba boobo kuli cibi citaleteli lufwu. 18 Tulizyi kuti muntu woonse uuzyedwe kuli Leza tazumanani pe kucita cibi, pele ooyo* uuzyedwe kuli Leza ulamulinda, alimwi ooyo mubi takonzyi kumujata pe.+ 19 Tulizyi kuti tuzwa kuli Leza, pele nyika yoonse ili mumaanza aamubi.+ 20 Pele tulizyi kuti Mwana wa Leza waboola,+ alimwi watupa maano kutegwa tukonzye kuba aluzyibo lwayooyo mwini-mwini. Alimwi tulikamantene ayooyo mwini-mwini+ kwiinda mu Mwanaakwe, Jesu Kristo. Ooyu ngo Leza mwini-mwini alimwi mbobuumi butamani.+ 21 Nobana bangu bayandwa, amwiitantamuke mituni.+\n^ Mu Chigiriki, “cintu coonse.”\n^ Naa “Alimwi ooku nkokwaambaula cakutayoowa.”\n^ Nkokuti, Jesu Kristo Mwana wa Leza.